b'\n_START_ARTICLE_\nMelodi Grand Prix 1988\n_START_SECTION_\nSendingen\n_START_PARAGRAPH_\nSom i 1977 og 1982, innf\xc3\xb8rte NRK dette \xc3\xa5ret en ordning med semifinaler. I forkant av finalen ble det arrangert fire semifinaler, hver med fire melodier. Semifinalene fant sted i underholdningsprogrammet L\xc3\xb8rDan. Melodiene konkurrerte mot hverandre to og to i en utslagsduell. Hvert par besto av ett innsendt bidrag som var valgt ut blant 400 av en jury p\xc3\xa5 forh\xc3\xa5nd, og ett som var spesielt invitert til konkurransen. Tusen lisensbetalende husholdninger hadde p\xc3\xa5 forh\xc3\xa5nd blitt trukket ut til \xc3\xa5 stemme fram finalistene. Seerne hadde f\xc3\xa5tt brev i posten som informerte om hvilke telefonnummer som skulle brukes til \xc3\xa5 stemme. Slik ble \xc3\xa5tte deltakere klare for finalen._NEWLINE_I tillegg valgte en jury ledet av Ingrid Bj\xc3\xb8rnov ut to av de \xc3\xa5tte duelltaperne til finalen. De to ble \xc2\xabJe ne sais pais\xc2\xbb med Anita Kanstad, og Jan Eggums \xc2\xabDeilige Dr\xc3\xb8m\xc2\xbb. _NEWLINE_Finalen ble arrangert i Chateau Neuf l\xc3\xb8rdag 26. mars 1988 med Dan B\xc3\xb8rge Aker\xc3\xb8 som programleder. Hvert bidrag ble introdusert av en kjent norsk person i f\xc3\xb8lgende rekkef\xc3\xb8lge: Dan B\xc3\xb8rge Aker\xc3\xb8, Vidar Theisen, Oddvar Br\xc3\xa5, Thorvald Stoltenberg, Gunnar Berge, Torbj\xc3\xb8rn Mork, S\xc3\xb8lve Grotmol, Herbj\xc3\xb8rn S\xc3\xb8reb\xc3\xb8, Jan P. Syse og Bjartmar Gjerde. Trond Kirkvaag parodierte de disse personene i et fotografi som en introduksjon til dem. Et storband med Arild Stav som kapellmester akkompagnerte finalemelodiene. Koret besto av Kari Iveland, Berit Lohne, Leif Digernes og St\xc3\xa5le Rasmussen._NEWLINE_Pauseunderholdningen var av Chris Rea. Han spilte l\xc3\xa5tene \xc2\xabWindy Town\xc2\xbb og \xc2\xabQue Sera\xc2\xbb. Finalen ble avgjort av sju distriktsjuryer som k\xc3\xa5ret \xc2\xabFor v\xc3\xa5r jord\xc2\xbb med en flygelspillende Karoline Kr\xc3\xbcger, til vinner.\n_START_SECTION_\nHendelser\n_START_PARAGRAPH_\nF\xc3\xb8r finalen lanserte Jahn Teigen en egen \xc2\xabglasnost-brus\xc2\xbb for \xc3\xa5 markedsf\xc3\xb8re l\xc3\xa5ten sin. Bakgrunnen var at faren til en av Teigens korister drev en brusfabrikk i Romsdal. Totalt hadde han laget 20\xc2\xa0kasser \xc2\xabfredsbrus\xc2\xbb._NEWLINE_Pressen var stort sett positive etter finalen, og s\xc3\xa6rlig med vinnermelodien. VGs beryktede anmelder, Kjell B\xc3\xa6kkelund, roste \xc2\xabFor v\xc3\xa5r jord\xc2\xbb og mente sangen hadde karakter. \xc2\xabVi gjentar oss selv med glede: Den beste melodien gikk til topps.\xc2\xbb skrev B\xc3\xa6kkelund. Ogs\xc3\xa5 Aftenposten var klar p\xc3\xa5 at den beste sangen vant: \xc2\xabSmektende, pomp\xc3\xb8s, melodi\xc3\xb8s, lurt basert p\xc3\xa5 lett gjenkjennelige strofer og klokt oppbygd med passende mengde tone og harmoniskift. Den f\xc3\xa5r tyngde og vinner seg ved gjenh\xc3\xb8r.\xc2\xbb skrev avisens anmelder. \xc2\xabFor v\xc3\xa5r jord\xc2\xbb imponerte ogs\xc3\xa5 de europeiske juryene, og det norske bidraget endte p\xc3\xa5 en femteplass i Eurovision Song Contest 1988. Det var Norges fjerde beste resultat i konkurransen til da. 76\xc2\xa0prosent av nordmenn over 15\xc2\xa0\xc3\xa5r s\xc3\xa5 den internasjonale finalen, if\xc3\xb8lge en sp\xc3\xb8rreunders\xc3\xb8kelse utf\xc3\xb8rt for VG._NEWLINE_VG proklamerte at en \xc2\xabstjerne er f\xc3\xb8dt\xc2\xbb med Karoline Kr\xc3\xbcgers seier og sammenlignet henne med Sissel Kyrkjeb\xc3\xb8. Seieren var ogs\xc3\xa5 starten for en lang musikalsk karriere for Kr\xc3\xbcger, og hun har siden laget en rekke album og andre musikalske verker.'